“นักสืบของอดีต” หวังสร้างแรงจูงใจให้กลุ่มคนเล่นเกมเดินทางท่องเที่ยวเชิงประวัติศาสตร์ในพื้นที่จริง
นายนิธี สีแพร รองผู้ว่าการด้านดิจิทัล วิจัย และพัฒนา การท่องเที่ยวแห่งประเทศไทย (ททท.) แถลงเปิดตัวโครงการออกแบบและพัฒนาบอร์ดเกมชุด “นักสืบของอดีต” ภายใต้การจัดงานเทศกาลเที่ยวเมืองไทย ครั้งที่ 40 ประจำปี 2565 ณ สวนลุมพินี โดยกล่าวว่า โครงการดังกล่าว เป็นกิจกรรมใหม่ที่การท่องเที่ยวแห่งประเทศไทย (ททท.) เล็งเห็นความสำคัญที่จะยกระดับงานวิจัยภายใต้แวดวงวิชาการนำเสนอผ่านบอร์ดเกมส์ชุด “นักสืบของอดีต” ให้กลุ่มคนรุ่นใหม่และกลุ่มคนทุกระดับรู้จักความเป็นมาของกลุ่มชาติพันธุ์ ประวัติศาสตร์และโบราณคดี ในพื้นที่จังหวัดแม่ฮ่องสอนมากยิ่งขึ้น ซึ่งสามารถศึกษาทำความเข้าใจผ่านการเล่นเกมเพียง 1 ชั่วโมงครึ่งเท่านั้น โดยเชื่อว่าการเล่นเกมจะเป็นแรงจูงใจให้กลุ่มคน ที่สนใจประวัติศาสตร์เดินทางท่องเที่ยวในพื้นที่จริง ซึ่งหลังจากนี้ ททท. จะเร่งทำการตลาดร่วมกับหน่วยงานที่เกี่ยวข้องและขยายพื้นที่ทางประวัติศาสตร์ในจังหวัดต่างๆ ให้เชื่อมโยงกับการท่องเที่ยวที่ปรากฏอยู่ในบอร์ดเกม อีกทั้งเตรียมจัดทำแพ็คเกจส่งเสริมการท่องเที่ยวผ่านการเล่นเกม ซึ่งปัจจุบันอยู่ระหว่างการพูดคุยในเรื่องช่องทางการจัดจำหน่ายคาดว่าช่วงไตรมาส 2 ของปี 2565 จะมีความชัดเจนในเรื่องนี้ รองผู้ว่าการด้านดิจิทัล วิจัย และพัฒนา การท่องเที่ยวแห่งประเทศไทย ยังกล่าวด้วยว่า โครงการพัฒนาบอร์ดเกมชุด“นักสืบของอดีต” ททท. ตั้งเป้าตลอดทั้งปี 2565 จะสามารถตีตลาดกลุ่มคนในประเทศได้ประมาณ 1,000-5,000 ชุด จากนั้นจะนำข้อเสนอและความคิดเห็นจากภาคส่วนต่างๆ พัฒนาต่อยอดให้บอร์ดเกม เป็นที่สนใจของกลุ่มนักท่องเที่ยวเชิงประวัติศาสตร์มากยิ่งขึ้นในอนาคต